Länsimetro voi halvaannuttaa koko metroliikenteen – "Käytöksen on muututtava"

LIIKKUMINEN Länsimetro aloittaa liikennöinnin 15. elokuuta.

Mika M. Niskanen

Länsimetron aloittamisen myötä Helsingin metrosta tulee aikaisempaa alttiimpi myöhästymiselle.

Tämä johtuu siitä, että vuorovälit tihenevät ruuhka-aikana kahteen ja puoleen minuuttiin, ja pysähtymisaika lyhenee 20-30 sekuntiin. Jos metro ei pääse lähtemään asemalta aikataulussa, joutuu takanakin tuleva metro odottamaan.

– Jos juna jää odottamaan matkustajia, niin perässä tuleva myöhästyy ja lähtee ikävä kierre käyntiin, sanoo Helsingin Liikennekeskuksen liikennöintiyksikön johtaja Arttu Kuukankorpi

– Tässä on ihan varteenotettava riski olemassa, koska tiedostamme että nykyisin ihmiset juoksevat paljon ovien väliin.

Kuukankorpi arvioi, että esimerkiksi ovien väliin juokseminen myöhästyttää metroa kymmenen sekuntia.

Jos tämä tapahtuu kolme kertaa, metro on myöhässä alkuperäisestä pysähtymisajasta jo puoli minuuttia.

– Jos pysähtymisaika menee yli arvioidun, ei ole kovinkaan paljon pelivaraa, kunnes pitää jo vapauttaa laituri. Pieni varoaika pitää olla välissä, Kuurankorpi kertoo.

Asiaan pyritään vaikuttamaan esimerkiksi merkitsemällä junien pysähtymispaikat laitureille. Käyttöön tulevat metrojunat ovat nelivaunuisia, kun aikaisemmin vaunuja oli kuusi.

– Käytöksen on muututtava tai koko liikenne halvaantuu, Kuukankorpi sanoo.

Kuukankorpi kertoo, että yhtenä vaihtoehtona on lisätä laitureille henkilökuntaa, joka estäisi ovien väliin juoksemisen.

– Tällaisen järjestelmän kustannukset olisivat kovat, hän avaa.

Ihmisten tulee Kuukankorven mukaan oppia, että on järkevämpää jäädä odottamaan seuraavaa junaa, kuin juosta jo pysähtyneeseen.

– Juna tulee kuitenkin hyvin pian. Toivottavasti muut matkustajat paheksuvat, jos joku jää pidättelemään junaa. Pidättely ei ole enää tulevaisuudessa mahdollista, Kuurankorpi arvioi.

Ruuhka-aikaisin metron vuoroväli tulee olemaan Tapiola-Mellunmäki välillä 2,5 minuuttia ja Tapiola-Itäkeskus välillä viisi minuuttia.

Lauantaisin ja arkisin päiväsaikaan vuoroväli pitenee molemmissa tapauksissa muutaman minuutin. Iltaisin ja sunnuntaisin vuoroväli on kaksinkertainen verrattuna ruuhka-aikaan.